**RADOVI NAŠIH UČENIKA - mentorica: Ina Magić**

**SVIJET PO MOM**

Igram se vani, na zelenoj travi,
loptu jurim, ona se kotrlja,
padnem na pod, i evo, pun sam mrlja.

Poslije tekme na kauču odmaram
ili pak po kući buku stvaram.

Nintendo igram cijeli dan,
i sve prijatelje, da igraju sa mnom, zovem u stan.

Na fejsu napišem smiješan status,
svi mi lajkaju, baš sam zakon.

U školskoj klupi teško proživljavan dan,
na pameti mi je samo san.

Ocjene dobivam od jedan do pet,
baš mi je super, to je moj svijet !

*Mijo Sokač, 5.a*

**SVIJET PO MOM**

Kada bi se mene pitalo,

sa školom bi se samo skitalo.

Učili bismo sve i svašta,

dokle seže dječja mašta.

Učitelji se ne bi nervirali,

a učenici ne bi markirali.

Roditeljima bismo na ponos bili,

a zbog naših uspjeha,

učitelji bi nas najradije posvojili.

Košarka bi bila glavna stvar,

A ja bih bila košarkaški car.

*Karla Škoda, 5. a*

**SVIJET PO MOM**

Kad bi me netko pitao

kakav bi bio svijet po mom,

ne znam što bih iskreno odgovorio o tom.

Mogao bih biti predsjednik,

a mogao bih biti i pjesnik.

Mogao bih biti voćar,

ali i stočar.

Djeca bi mogla svijetom vladati,

ali ne znam bi li mogla to savladati.

U školu se ne bi hodalo,

nego bi se svima znanje u glavu dodalo.

Ništa se ne bi prodavalo,

nego bi se sve besplatno davalo,

Tada bi svi sretniji bili,

i samo lijepe snove snili.

*Borna Birač, 5. b*

**SVIJET PO MOM**

U mom idealnom svijetu ljudi bi živjeli u skladu s prirodom. Ne bi bilo velikih gradova i motornih vozila, ljudi bi vozili bicikle, jahali konje ili vozili zaprežna kola. Ne bi postojala ni složenija tehnologija. Djeca bi se međusobno družila, igrala, razgovarala na posebnim dječjim igralištima, gdje bi uz njih slobodno šetale razne životinje. U školi bi učila najviše o uzgoju hrane, jahanju i šivanju odjeće. Svi bi mještani uzgajali ekološku, zdravu hranu i na njihovim bi njivama uspijevale sve vrste voća i povrća. Sve bi kuće bile napravljene od slame, kamena ili drveta, a grijali bi se na sunčevu energiju i pili izvorsku vodu. Ljudi bi živjeli u skladnom suživotu s konjima, konji bi im pomagali u obradi zemlje i prijevozu, a ljudi bi zauzvrat brinuli o njima, hranili ih, pružali im zaštitu i veterinarsku skrb. Svaki bi član obitelji imao svog konja o kojem bi vodio brigu. Ljudi bi se najviše družili na izložbama konja gdje bi se održavale utrke i natjecanja u preskakanju prepreka. Ljudi bi, za pobjedničke konje, dobre volje skupljali najukusnije mrkve i jabuke. U tom svijetu ne bi postojao novac, ni trgovine, već bi ljudi međusobno razmjenjivali svoja dobra na sajmovima. Klima bi uvijek bila idealna, bez zime i suše. U blizini ljudi bilo bi jezero između kojeg bi tekao veliki slap kristalno čiste vode. Ljudi bi tamo odmarali, kupali se i veslali u čamcima. Cijeli bi svijet izgledao poput velikog botaničkog vrta s tisućama različitih cvjetova i leptira. U središtu bi svijeta postojalo posebna čokoladnica u koju bi odrasli i djeca zajedno nosili kakaovac, šećernu trstiku i svježe mlijeko od kojih bi se dobivala najukusnija čokolada.

*Dorotea Marciuš, 7.a*

**SVIJET PO MOM**

Kada bih ja bila u mogućnosti urediti svijet po mom, bio bi puno drugačiji nego što je sada! Svima bi bilo zabranjeno zagađivanje prirode, a sve što je već stradalo zbog zagađenosti, obnovila bih i ponovno vratila u život. Nitko na svijetu ne bi bio gladan, jer kada bi se sva hrana ispravno rasporedila, bilo bi dovoljno za sve. Sva bi se polja obrađivala i na njima bi raslo raznovrsno bilje i hrana za zdrav život svakog čovjeka. Svakoj bolesti pronašla bih lijek. Plaća bi bila određena za svakog radnika po njegovu načinu rada i prema zasluzi. Ne bih dopustila da netko živi u raskoši i da ima novaca preko svake mjere, a da netko pored njega nema dovoljno ni za hranu ni za osnovne životne potrebe. Učinila bih da se ljudi poštuju i vole, da ne budu sebični ni oholi. Nikog se ne bi smatralo manje vrijednim zato što drugačije izgleda ili zato što ne pripada najbogatijima. Svi ljudi bi jedni drugima pomagali i nitko se ne bi osjećao sam ni napušten. Uništila bih svo oružje i zabranila da se dalje proizvodi. U školama bi se najviše učilo o dobroti,  poštivanju, samopouzdanju, slozi, zajedništvu, iskrenoj ljubavi, suosjećanju i svakom obliku dobra koje je važno za miran i sretan život svakog čovjeka. Ne bi mogao završiti osnovnu školu onaj tko sve to dobro ne nauči i u praksi ne dokaže da naučeno živi. Svijet po mom bio bi ostvarenje svega onoga lijepoga što svatko od nas u svom srcu želi, a čini mu se kao divan san što se nikada neće ispunit.

*Magdalena Cindrić, 7. a*

**SVIJET PO MOM**

Da mogu, ja bih napravio svijet po mom.
Igrališta puna djece, svatko bi imao dom.

Škole bi bile pune sretnih đaka,
A zadaće? Odmah i točno napisala bi se svaka.

Za ratove ljudi nikada čuli ne bi,
nikakav sukob, ni svađe, ni prijetnje…
Prijateljstvo i radost željeli bismo sebi.

Ali ne mogu ja puno, ne mogu po svom.
Mogu razmišljati samo
kakav bi bio svijet po mom.

*Matej Kokolek, 7. a*

**SVIJET PO MOM**

Kad bi bio svijet po mom, nitko ne bi bio tužan. Svi bi skakali od sreće jer bi hrana padala s neba. Ujutro bi padali bomboni, popodne kolači, navečer sladoled. Kada bi ljudi bili žedni, išli bi do najbliže rijeke. Rijeka bi bila različitih okusa, poput: vanilije, jagode, banane, čokolade… Svi bi živjeli velikom želeu i imali bi velike obitelji. Nitko ne bi išao u školu ni na posao jer bi sve bilo besplatno. Umjesto škole djeca bi se igrala, a odrasli bi se družili. Ljubimci bi bili jako veliki i bili bi od slatkiša. Svo bi bilje bilo od slatkiša i kada bi ga se pojelo, naraslo bi drugo. Ljudi bi se vozili u velikim kolačima i kada bi se kolači sudarili svi bi se smijali. Umjesto mobitela svi bi imali lizalice pomoću kojih bi razgovarali. Kada bi prestali padati slatkiši, ljudi bi plesali ples koji bi se zvao Šareni krug. Za taj ples svi bi se ljudi sakupili u krug i različito plesali. Kada bi netko umro, odmah bi uskrsnuo i tako nitko nikada ne bi umro i ne bi bilo tužnih dana. Povremeno bi ljude posjetili gumeni bomboni iz svemira. Gumeni bomboni bi pričali ljudima pustolovine koje su doživjeli u svemiru. To bi najčešće bile priče o tome kako su velike žvakače padale na njihov planet i kako su ih prožvakali. U tom svijetu ja bih bio predsjednik i brinuo bih o tome da se svaki čovjek stalno smije.

*Silvestar Pofuk, 7. b*

**SVIJET PO MOM**

U školi su umjesto učionice,

napravljene velike igraonice.

U dućanu sa slatkišima,

slatkiši se daju i miševima.

Vozačke se dozvole daju svima,

a automobili prilagođavaju maloljetnicima.

Ljubimci su fluorescentni slonovi,

a u zračnoj luci stoje brodovi.

Moj je svijet šaren,

ali nije ozbiljan barem.

*Kaja Haček, 7. b*